Nicklas Bendtner står til en alvorlig straf, efter det nu er kommet frem, at han er taget i sprituspåvirket kørsel - imod færdselsretningen.

- Jeg kan bekræfte, at Nicklas Bendtner blev taget med på stationen i nat lige før kl. 2 efter at have kørt imod færdselsretningen ved Gl. Strand. Det viser sig også, at han er over promillegrænsen - og det faktum, at han kører mod færdselsretningen gør det bare værre, siger Jesper Lynghus, der er spillerens rådgiver, til bt.dk i dag.

Han havde angiveligt været ude med en god ven, fået sushi og cocktails på Fugu, inden han satte sig bag rattet og ville videre.

Lynghus hævder overfor BT, at han ikke er bekendt med promillens størrelse.

Det er langt fra første gang, Nicklas Bendtner havner i politiets søgelys. Han har tidligere været tiltalt for hærværk i Newcastle. Her blev han dog frifundet som følge af manglende beviser.

For et år siden fik han frataget retten til at køre bil i 56 dage og en bøde på små 6.000 kroner for at have kørt for stærkt.

Skandalerne har haft det med at stå i kø for den stormombruste angriber, der fik karantæne efter EM-kampen mod Portugal, hvor han efter en af sine to scoringer flashede sine boksershorts, der viste sig at være en reklame for bookmakeren Paddy Power.

Han er skadet for tiden og har ikke været i kamp for Juventus siden 12. december.